Svend Aage Jensby (V), 1998-02-17:
Venstre kan støtte regeringens forslag om, at Danmark yder et militært bidrag til en multinational indsats i Mellemøsten.
Regeringen har i bemærkningerne til forslaget udførligt redegjort for det internationale samfunds legale grundlag for om fornødent at gribe militært ind over for Saddam Hussein
, og det fremgår også, at andre lande er helt på linje hermed.
Den vurdering har Venstre ikke anledning til at betvivle.
I en situation, hvor det er hævet over enhver tvivl, at Saddam Hussein ved utallige lejligheder groft har tilsidesat FN's resolutioner om nedrustning, forbud mod fremstilling af kemiske og biologiske våben, våbenkontrol, skulle det i øvrigt bare mangle, hvis man, fordi visse lande eventuelt af økonomiske eller andre grunde vil blokere for endnu en sikkerhedsrådsresolutionsvedtagelse, skulle se passivt til.
Det internationale samfund har set med Venstres øjne både en ret og en pligt til at gribe ind over for en af dette århundredes mest brutale og hensynsløse diktatorer, en diktator, der i august 1990 overfaldt en lille nabostat, som fra august til november samme år sad yderligere ti FN-resolutioner overhørig, og som ved heller ikke at overholde den tolvte selv udløste Golfkrigen i januar 1991.
Det er en diktator, der vil benytte sig af kemiske våben, har dræbt tusinder af sine egne landsmænd i Nordirak, nemlig kurderne, således som vi bl.a. i den seneste tid på tv har kunnet se rystende beretninger om.
Det er en diktator, der har erkendt at have produceret store mængder kemiske våben, og i løbet af kort tid må man befrygte, at han vil være i besiddelse af fremførelsesmidler, missiler og raketter, hvorved han vil kunne udrydde ikke alene sine nærmeste naboer, men også række langt op i Europa nær Danmarks egne grænser.
Det er en diktator, som igen og igen har lagt hindringer i vejen for FN's våbeninspektører.
I det århundrede, vi nu er i slutningen af, er Amerika gang på gang kommet Europa til undsætning for at genetablere og sikre freden.
Senest har vi set det i Eksjugoslavien.
Nu beder Amerika Danmark om et lille bidrag for at sikre, at de forpligtelser, verdenssamfundet, FN, har pålagt Saddam Hussein, også bliver efterlevet.
Det skulle bare mangle, hvis vi ikke var rede til at yde det bidrag.
Det fremgår, at regeringen har valgt at bidrage med et C 130-Herculestransportfly.
Venstre havde gerne støttet en endnu kraftigere indsats, men jeg forstår, at vores bidrag ydes efter et konkret amerikansk ønske, og at flyet skal anvendes til transport af materiel og personel til, fra og inden for Golfområdet.
Vi lægger vægt på, at der virkelig ydes en indsats, som ikke blot er symbolsk, men også er reel.
Venstre opfordrer samtidig regeringen til at følge udviklingen nøje, således at vi om fornødent kan øge vores bidrag med andre midler.
Hvis ikke der er sat sådanne begrænsninger, som jeg her var inde på, nemlig at anvende flyet alene til mere humanitært prægede opgaver, så bliver vores bidrag af militær, reel betydning, og der er ikke tvivl om, at det personel, vi sender af sted, er dygtige folk.
De vil kunne løse opgaven perfekt, og de vil bidrage til, at Saddams produktion af de mest uhyrlige våben bringes til ophør.
Man kan håbe, at han i allersidste øjeblik retter ind og efterkommer de utallige opfordringer til at lade
inspektørerne få fri acces til utallige af hans store paladser og andre gemmesteder for våben
Men sker det ikke, så bakker Venstre fuldkommen regeringen op i, at vi yder dette militære bidrag, og vi støtter gerne også et yderligere bidrag, hvis det måtte vise sig nødvendigt.